b'\n_START_ARTICLE_\nG\xc3\xa9za Mad\xc5\xbearski\n_START_SECTION_\n\xc5\xbdivljenje\n_START_PARAGRAPH_\nG\xc3\xa9za je bil sin mad\xc5\xbearskega velikega kneza Taksonyja. Poro\xc4\x8den je bil s \xc5\xa0arolto, h\xc4\x8derjo erdeljskega gyule in imel je sina Vajka. G\xc3\xa9za je eno od h\xc4\x8dera poro\xc4\x8dil s poljskim kraljem, druga pa se je poro\xc4\x8dila z bene\xc5\xa1kim do\xc5\xbeem. G\xc3\xa9za je umrl leta 997._NEWLINE_G\xc3\xa9zini mo\xc5\xa1ki sorodniki iz dinastije \xc3\x81rp\xc3\xa1dovcev:\n_START_SECTION_\nPoliti\xc4\x8dni dose\xc5\xbeki\n_START_PARAGRAPH_\nLeta 972 je G\xc3\xa9za na mad\xc5\xbearskem prestolu nasledil o\xc4\x8deta Taksonyja. Mad\xc5\xbearska se je tedaj nahajala v prelomnem \xc4\x8dasu. Ko je nem\xc5\xa1ki vladar Oton I. postal cesar, je prepre\xc4\x8dil namero G\xc3\xa9zinega o\xc4\x8deta Taksonyja, da bi mu pape\xc5\xbe poslal \xc5\xa1kofa neposredno iz Rima, torej mimo Nemcev. Mad\xc5\xbeari so bili po letu 955 neuspe\xc5\xa1ni v voja\xc5\xa1kih pogodih proti Nemcem, leta 970 pa so do\xc5\xbeiveli \xc5\xa1e velik poraz na vzhodu, saj je Bizanc v bitki pri Arkadiopolisu uspel poraziti zdru\xc5\xbeeno vojsko Mad\xc5\xbearov in Kijevske kne\xc5\xbeevine, s tem pa se je tudi Bizanc dokon\xc4\x8dno otresel pla\xc4\x8devanja odkupnin Mad\xc5\xbearom. \xc5\xbde leta 971je Bizanc osvojil Bolgarijo, pa tudi Nemci so napredovali ob bavarsko-mad\xc5\xbearski meji, zato je Mad\xc5\xbearska postala ogro\xc5\xbeena tako iz bizantinske kot iz nem\xc5\xa1ke smeri, kar se je \xc5\xa1e bolj potrdilo v letu 972, ko sta bizantinski cesar in cesar Oton I. sklenila zavezni\xc5\xa1tvo._NEWLINE_Nastale zunanjepoliti\xc4\x8dne razmere so mo\xc4\x8dno vplivale na G\xc3\xa9zino vladavino, ko je Mad\xc5\xbearska s krepitvijo osrednje oblasti, \xc5\xa1irjenjem kr\xc5\xa1\xc4\x8danstva in z uveljavljanjem na\xc4\x8dela primogeniture pri iskanju vladarjevega naslednika do\xc5\xbeivljala nagel prehod od plemenske zveze k srednjeve\xc5\xa1ki dr\xc5\xbeavi. Na potrebo po ustvarjanju srednjeve\xc5\xa1ke dr\xc5\xbeave so kazale tudi notranje razmere, to je ve\xc4\x8dji poudarek na kmetovanju zaradi konca plenilskih pohodov po Evropi._NEWLINE_Za utrjevanje G\xc3\xa9zine mo\xc4\x8di je bilo zelo pomembno, da se je G\xc3\xa9za poro\xc4\x8dil s \xc5\xa0arolto, h\xc4\x8derjo transilvanskega gyule, saj je s tem pridobil podporo vzhodnega dela Mad\xc5\xbearske, da je na gospodarskem podro\xc4\x8dju uvedel tr\xc5\xbene priostojbine dajatve za trgovanje na daljavo, da je na politi\xc4\x8dnem podro\xc4\x8dju vodil okrutno politiko zatiranja vsakega odpora, predvsem pa, da je spodbudil \xc5\xa1irjenje kr\xc5\xa1\xc4\x8danstva, s \xc4\x8dimer si je zagotovil vstop v dru\xc5\xbeino tedanjih zahodnokr\xc5\xa1\xc4\x8danskih dr\xc5\xbeav._NEWLINE_Z namenom, da bi prepre\xc4\x8dil nastanek bizantinsko-nem\xc5\xa1kega zavezni\xc5\xa1tva se je G\xc3\xa9za zelo hitro sku\xc5\xa1al pomiriti z nem\xc5\xa1kim vladarjem Otonom I. Glede na dolga leta spopadov z Bizantinci je razumljivo, da se je ogro\xc5\xbeeni mad\xc5\xbearski vladar odlo\xc4\x8dil za Otona. Oton I. je leta 972 na G\xc3\xa9zino pro\xc5\xa1njo, da mu po\xc5\xa1ljejo \xc5\xa1kofa, nemudoma za \xc5\xa1kofa imenoval Bruna iz Sankt Gallna. Tudi sam G\xc3\xa9za se je s tiso\xc4\x8di ostalih plemi\xc4\x8dev dal pokristjaniti. Leta 973 je G\xc3\xa9za kot \xc5\xbee kr\xc5\xa1\xc4\x8deni vladar v Quedlinburg poslal odposlanstvo, ki se je cesarju Otonu poklonilo. Sam se na cesarjevem dvoru ni pojavil osebno tako kot drugi vladarji in tako mu je uspelo, da Mad\xc5\xbearske oziroma Ogrske ni spravil v vazalni odnos do cesarja. Mad\xc5\xbeari so hkrati dosegli mir z Nemci,  pri tem pa so se odrekli bavarskih in moravskih ozemelj._NEWLINE_G\xc3\xa9zo so ustoli\xc4\x8dili tako, da so ga \xc5\xa1e po starem poganskem obi\xc4\x8daju dvignili na \xc5\xa1\xc4\x8dit. G\xc3\xa9za je kr\xc5\xa1\xc4\x8danstvo sprejel le navidezno, da bi utrdil svoj polo\xc5\xbeaj in polo\xc5\xbeaj mad\xc5\xbearske dr\xc5\xbeave proti Nemcem, dejansko pa je ostal pogan. Ko so mu o\xc4\x8ditali, da je ob kr\xc5\xa1\xc4\x8danskem Bogu \xc4\x8dastil tudi poganska bo\xc5\xbeanstva, je menda odgovoril, da je dovolj bogat in mogo\xc4\x8den, da si to lahko privo\xc5\xa1\xc4\x8di. Vendar pa je bilo \xc5\xa1irjenje kr\xc5\xa1\xc4\x8danstva zanj pomenbno, ker je utrjevalo njegovo dav\xc4\x8dno oblast (\xc2\xbbDajte cesarju kar je cesarjevega\xc2\xab), obenem pa je kr\xc5\xa1\xc4\x8danstvo zagovarjalo na\xc4\x8delo primogeniture ali nasledstva po prvorojencu in G\xc3\xa9zi pomagalo pri preseganju tradicije dinastije \xc3\x81rp\xc3\xa1dovcev, da je oblast po stare\xc5\xa1inskem na\xc4\x8delu dedoval najstarej\xc5\xa1i mo\xc5\xa1ki \xc4\x8dlan rodbine. Prestolonaslednik Vajk je bil kr\xc5\xa1\xc4\x8den kot \xc5\xa0tefan, G\xc3\xa9za pa je zanj uredil tudi poroko z bavarsko princeso Gizelo._NEWLINE_Pri utrjevanju osrednje dav\xc4\x8dne in politi\xc4\x8dne oblasti je G\xc3\xa9za po voja\xc5\xa1ko obra\xc4\x8dunal z nepokorno plemensko aristokracijo, le gyula z imenom Gyula, ki je tedaj vladal Transilvaniji, je \xc5\xa1e ohranil lo\xc4\x8deno oblast. Od sorodnikov je velike in okrutne politi\xc4\x8dne \xc4\x8distke uspel pre\xc5\xbeiveti Kopp\xc3\xa1ny._NEWLINE_Veliki knez je zaradi svoje voja\xc5\xa1ke politike potreboval mo\xc4\x8dno vojsko. V svoje utrdbe je vabil voja\xc5\xa1tvo, ki je zaradi razpadanja plemenske ureditve zapu\xc5\xa1\xc4\x8dalo plemenske zdru\xc5\xbebe, v elitni najemni\xc5\xa1ki konjenici, ki so ji verjetno poveljevali nem\xc5\xa1ki vitezi, pa so kot prevladovali Varjagi, Hrvati in Bolgari. Ti nem\xc5\xa1ki vitezi so na Mad\xc5\xbearsko pri\xc5\xa1li predvsem kot spremstvo bavarske kralji\xc4\x8dne Gizele, h\xc4\x8derke kralja Henrika.'